Ngə́ fám ē lúg mīníngá, e tɔbɔ́ ai nyé dá á mvús ǎ ngavínī nyé, 14ǎ ngakə a ndáman nyé dzwé, a búgū nyé mə̄dzó bibɔn, nyé nâ: “Mə ngálúg é mīníngá nyɔ̄, ńdɔ̄ éyɔŋ mə ngátɔbɔ ai nyé ma ndzí kig yén naa a ngábə́ ńtūd ngɔn”. 15Ésīá mǎn mīníngá ai nyiá wōé bâyi nɔŋ mə́ndəm[2] málə́dē nâ mǎn mīníngá á ngábə́ ńtūd ngɔn, bə́ kə́ ai mɔ́ á mvindí bǒd yā ńnam á ḿbɛ̄ tísɔn. 16Eyɔ̌ŋ tē ésīá mǎn mīníngá ā yi dzó ai mvindí bod nâ: “Mə ngálúgū é mod nyɔ́ ngɔn dzáma, ńdɔ ǎ ngavíni yǎ dzɔ ǹnə́m, 17ǎ ngakə a búg nyé mədzó bíbɔn nyé nâ: ‘Ma ndzí kig yén naa ngɔn dzóe e ngábə́ ǹtud’. Ńdɔ̄ hḿ məndə̌m yə̄ nâ a ngábə́ ńtūd émɔ̄ á má”. Eyɔŋ tē hḿ báyi ndami éyé á mís mə́ mvīndí bǒd yā ńnam. 18Eyɔ̌ŋ tē hḿ mvīndí bǒd yā dzāl tē yáyi bi fám bə́ ngayíd nyē, 19bə́ túbú fə̄ nyé ńtāŋ yā bə̄síkel bə́ sílíba ǹtɛd, bə́ və́ bɔ̄ ésīá ngɔn miníngá, ású éndáman dzwé ngɔn yǎ áyɔŋ Ísraɛ̂l. Ńdɔ fə minígá te a yi bɔ ńgál wōé á ńtíé ényiŋ, eki təge nyé soe tɔ eyɔŋ. 20Hədá ngə́ lə́ kə́ kwí naa dzǎm tē á nə̄ étē, naa bá ndzí kig yén ndəm yə̄ nâ miníngá te a ḿbə́ ńtūd ngɔn, 21bə́ kə́ ai nyé á ḿbɛ̄ ndá ésīá, bod bə́ ńnam bə́ ngalúm nyé ngɔg a kələ kwí anə́ ā wú, amú á ngābɔ m̀bə̂ dzam âyɔŋ Ísraɛ̂l ai ńkúbán á ngákúb ndá ésīá ósɔ́n á ńlō. Nálā ńgɔ wǎyi vaa ábē tē á zāŋ dzóe.